Wish You Were Here

Wish You Were Here (בתרגום חופשי לעברית: הלוואי שהיית כאן) הוא אלבום האולפן התשיעי של להקת הרוק המתקדם הבריטית פינק פלויד, הנחשב לאחד האלבומים המשפיעים והמצליחים ביותר של הלהקה. אלבום זה הוא השני שיצא בתקופת "תור הזהב" של הלהקה ונודע בזכות המוזיקה המורכבת בו המשלבת רוק מתקדם עם רוק פסיכדלי. האלבום יצא לאור ב־12 בספטמבר 1975. אלבום זה נחשב בעיני רבים לאחת היצירות המשפיעות ביותר ולאחד האלבומים הטובים ביותר של הלהקה בשל ההרמוניות המורכבות שבו וההתפתחויות המורכבות של השירים שבו, כמו השיר הפותח את האלבום "Shine On You Crazy Diamond (Pts. 1-5)" הידוע בשלבי ההתפתחות המורכבים שבו לאורך השיר. השיר חוזר לשלבים 6 עד 9 וחותם את האלבום. האלבום ממשיך את תור הזהב של פינק פלויד לאחר הוצאת האלבום "The Dark Side of the Moon". האלבום הוא מחווה לסיד בארט, חבר הלהקה לשעבר וממייסדיה, שסולק ממנה בסוף שנות ה־60 בשל ההידרדרות במצבו הנפשי והתפקודי בעקבות התמכרותו הקשה לסמים. יש הסבורים כי האלבום מלנכולי יותר ממרבית אלבומי הלהקה הקודמים, אם כי ניתן לזהות בו גם נקודות של אופטימיות ושמחה. שיר הנושא של האלבום נקרא Wish You Were Here. היצירה הארוכה "Shine on You Crazy Diamond", שאורכה 26 דקות, חולקה לשתי רצועות (בתחילת ובסוף האלבום) ול־9 חלקים אמנותיים, ועוסקת כולה בבארט. בארט עצמו הגיע לביקור באולפן ההקלטות אבי רוד בזמן הקלטת האלבום, אך חברי הלהקה לא זיהו אותו בשל העובדה שהיה נראה שונה לגמרי מהפעם הקודמת שראו אותו. בארט היה בעודף משקל, קירח וגלוח גבות באותו זמן. כשחברי הלהקה זיהו אותו מסופר שהם התחילו לבכות ולאחר מכן שרו למענו את השיר "Shine On You Crazy Diamond" אבל בארט לא הצליח להבין שהשיר עוסק בו והלך מן המקום בלי לומר דבר. חוץ מהתראות מקרית קצרה של רוג׳ר ווטרס בבארט בחנות, זו הייתה הפעם האחרונה שחברי הלהקה ראו את בארט. אלבום זה סימל את תחילת סופה של הלהקה כיחידה מוצקה אחת. הדבר בא לידי ביטוי בכך שניק מייסון, מתופף הלהקה, נמחק מרשימת הקרדיטים לאלבום, לאחר שתרומתו לאלבום הייתה מזערית כיוון שהעדיף להתעסק בחייו האישיים באותה תקופה. כמו כן, דייוויד גילמור סירב לשיר ביצירה "Have a Cigar" ולכן הובא זמר בתשלום, רוי הארפר, שישיר. למרות זאת, האלבום זכה להצלחה בבריטניה ונחשב לקלאסיקה בעיני חובבי הרוק. בשנת 2012 יצא סרט דוקומנטרי על תהליך יצירת האלבום, בשם "The Story of Wish You Were Here". בשנת 2020 מגזין הרולינג סטון דירג את האלבום במקום ה-264 ברשימת 500 האלבומים הטובים ביותר בכל הזמנים המחודשת. מילות השירים נכתבו על ידי רוג'ר ווטרס.  אלבום התקליט המקורי של Wish You Were Here נמכר באריזה ייחודית שכללה כיסוי שחור עם לוגו שהסתיר את עטיפת האלבום הרשמית. המעצב הגרפי סטורם ת'ורג'רסון שליווה את הלהקה בהקלטות האלבום, החליט להתייחס למוטיב לחיצת היד כמייצג האלבום ויצר שתי יצירות סביב הנושא. האחת הופיעה על העטיפה החיצונית בדמות לוגו שבו מוצגת לחיצת יד של שתי זרועות מתכתיות, והשנייה בעטיפה הפנימית שבה נראים שני אנשי עסקים לוחצים יד בעת שאחד מהם עולה באש, אולי כמטפורה ללחיצות יד בהן הצדדים מתאמצים להסתיר את רגשותיהם האמיתיים. התמונה צולמה באולפני האחים וורנר על ידי שני פעלולנים, שאף נפגעו במהלך הצילומים בעת שהרוח נשבה לכיוון לא צפוי וגרמה לשריפת השפם של אחד מהם. בגב העטיפה נראה איש עסקים עם כובע ללא פנים וגוף, המשווק במדבר את האלבום עם מזוודה. Have A Cigar / Welcome To the Machine - יצא לאור ב-15 בנובמבר 1975. Wish You Were Here דייוויד גילמור - שירה, גיטרה חשמלית ואקוסטית, קלידים, גיטרה בס רוג'ר ווטרס - שירה, גיטרה באס, גיטרה אקוסטית ריצ'רד רייט - קלידים, סינתיסייזר, אורגן האמונד, קולות רקע ניק מייסון - תופים, כלי הקשה רוי הארפר - שירה ב־"Have a Cigar" דיק פרי - סקסופון ב"Shine On You Crazy Diamond" ונטה פילד - זמרת ליווי קרלנה ויליאמס - זמרת ליווי מדיה וקבצים בנושא Wish You Were Here בוויקישיתוף מידע על האלבום Wish You Were Here באתר MusicBrainz מידע על האלבום Wish You Were Here באתר AllMusic האלבום Wish You Were Here באתר Discogs האלבום Wish You Were Here באתר ספוטיפיי דייוויד סטברו, היהלום המשוגע | 40 שנה ל-"Wish You Were Here", באתר הארץ, 7 ביוני 2015 עמי פרידמן, יהלום נצחי: 40 לאלבום המופת של פינק פלויד, באתר ynet, 11 בספטמבר 2015 האזנה מודרכת - Pink Floyd - Wish You Were Here, 2022-09-30, נבדק ב-2022-11-06